IZVEDBENA UREDBA KOMISIJE (EU) 2021/1713

z dne 24. septembra 2021

o podaljšanju odstopanja od Uredbe Sveta (ES) št. 1967/2006 glede najmanjše oddaljenosti od obale in najmanjše morske globine za potegalke odprtega morja za ribolov peščenk (Gymnammodytes cicerelus in G. semisquamatus) in glavačev (Aphia minuta in Crystalogobius linearis) v določenih teritorialnih vodah Španije (Katalonija)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Sveta (ES) št. 1967/2006 z dne 21. decembra 2006 o ukrepih za upravljanje za trajnostno izkoriščanje ribolovnih virov v Sredozemskem morju, spremembi Uredbe (EGS) št. 2847/93 in razveljavitvi Uredbe (ES) št. 1626/94 (1) ter zlasti člena 13(5) Uredbe,

ob upoštevanju naslednjega:

(1) Komisija je 6. maja 2014 sprejela Izvedbeno uredbo (EU) št. 464/2014 (2), s katero je prvič določila odstopanje od člena 13(1), prvi pododstavek, Uredbe (ES) št. 1967/2006 do 8. maja 2017 glede najmanjše oddaljenosti od obale in najmanjše morske globine za potegalke odprtega morja za ribolov peščenk (Gymnammodytes cicerelus in G. semisquamatus) in glavačev (Aphia minuta in Crystalogobius linearis) v določenih teritorialnih vodah Španije (Katalonija). Podaljšanje navedenega odstopanja je bilo odobreno z Izvedbeno uredbo Komisije (EU) 2018/922 (3), ki je prenehala veljati 2. julija 2021.

(2) Komisija je 11. marca 2021 od Španije prejela zahtevek za podaljšanje navedenega odstopanja za uporabo potegalk odprtega morja za ribolov peščenk (Gymnammodytes cicerelus in G. semisquamatus) in glavačev (Aphia minuta in Crystalogobius linearis) v njenih teritorialnih vodah v Kataloniji.

(3) Španija je predložila posodobljene znanstvene in tehnične utemeljitve za odstopanje.

(4) Španija je 22. julija 2021 v skladu s členom 19(2) Uredbe (ES) št. 1967/2006 sprejela načrt upravljanja (4) (v nadaljnjem besedilu: španski načrt upravljanja).

(5) Zahtevek zajema plovila, registrirana v pomorskem popisu, s katerim upravlja avtonomna skupnost Katalonija, ki so v tej vrsti ribištva izkazano prisotna več kot pet let in izvajajo španski načrt upravljanja.

(6) Zahtevek vključuje 26 plovil s skupno dolžino manj kot 10 m in z močjo motorja manj kot 75 kW, načrt upravljanja pa zagotavlja, da se ribolovni napor v prihodnosti ne bo dodatno povečal, saj se bodo dovoljenja za ribolov izdala le za določenih 26 plovil.

(7) Navedena plovila so vključena na seznam, ki je bil Komisiji predložen v skladu s členom 13(9) Uredbe (ES) št. 1967/2006.

(8) Znanstveni, tehnični in gospodarski odbor za ribištvo (v nadaljnjem besedilu: STECF) je na plenarnem zasedanju, ki je potekalo od 22. do 26. marca 2021, ocenil podaljšanje odstopanja, ki ga je zahtevala Španija, in povezani osnutek španskega načrta upravljanja (5).

(9) STECF je ugotovil, da španski načrt upravljanja vsebuje primerne elemente za spremljanje in upravljanje zadevnih dejavnosti ter da so pogoji za odobritev odstopanja izpolnjeni.

(10) Odstopanje, ki ga je zahtevala Španija, izpolnjuje pogoje iz člena 13(5) in (9) Uredbe (ES) št. 1967/2006.

(11) Odstopanje, ki ga je zahtevala Španija, zadeva omejeno število plovil, utemeljeno pa je s posebnimi geografskimi omejitvami, saj so zaradi majhnega epikontinentalnega pasu in prostorske porazdelitve ciljnih vrst ribolovna območja omejena.

(12) Ribolova ni mogoče izvajati z drugimi orodji, saj imajo samo potegalke odprtega morja potrebne tehnične lastnosti za izvajanje tovrstnega ribolova.

(13) Zadevne ribolovne dejavnosti ne motijo orodij, ki niso vlečne mreže, potegalke ali njim podobne vlečne mreže.

(14) Poleg tega ribolov ne vpliva bistveno na morsko okolje, saj so potegalke odprtega morja zelo selektivne in se ne dotikajo morskega dna.

(15) Zadevne ribolovne dejavnosti izpolnjujejo zahteve iz člena 4(1), prvi pododstavek, Uredbe (ES) št. 1967/2006, saj povezani španski načrt upravljanja izrecno prepoveduje ribolov v zaščitenih habitatih.

(16) Zahteve iz člena 8(1), točka (h), Uredbe (ES) št. 1967/2006, kot je bil nadomeščen s členom 8(1) in Prilogo IX, del B, oddelek I, k Uredbi (EU) 2019/1241 Evropskega parlamenta in Sveta (6), se ne uporabljajo, saj veljajo za plovila z vlečno mrežo.

(17) Španija je odobrila odstopanje od najmanjše velikosti mrežnega očesa, določene v členu 9 Uredbe (ES) št. 1967/2006, na podlagi izpolnitve zahtev iz člena 9(7) navedene uredbe glede na zelo selektivno naravo zadevnega ribolova, njegov zanemarljiv učinek na morsko okolje in dejstvo, da določbe člena 4(5) Uredbe (ES) št. 1967/2006 nanj ne vplivajo.

(18) Člen 9 Uredbe (ES) št. 1967/2006 je bil črtan z Uredbo (EU) 2019/1241. Vendar se lahko v skladu s Prilogo IX, del B, točka 4, k Uredbi (EU) 2019/1241 odstopanja od najmanjših velikosti mrežnega očesa, odobrena na podlagi člena 9 Uredbe (ES) št. 1967/2006, ki so veljala 14. avgusta 2019, še naprej uporabljajo pod pogojem, da ne vodijo v povečanje ulova nedoraslih organizmov. Podaljšanje odstopanja, ki ga je zahtevala Španija, je v skladu s pogoji iz člena 15(5) Uredbe (ES) št. 1967/2006 in Priloge IX, del B, točka 4, k Uredbi (EU) 2019/1241, saj ne vodi v poslabšanje standardov selektivnosti, kot so veljali 14. avgusta 2019, zlasti v smislu povečanja ulova nedoraslih organizmov, in je namenjeno doseganju ciljev in ciljnih vrednosti iz členov 3 in 4 navedene uredbe.

(19) Zadevne ribolovne dejavnosti se izvajajo na zelo kratki razdalji od obale v plitvih vodah znotraj pasu treh navtičnih milj in tako ne motijo dejavnosti drugih plovil.

(20) Dejavnost potegalk odprtega morja ureja španski načrt upravljanja, da bi se zagotovilo, da so ulovi vrst iz Priloge IX k Uredbi (EU) 2019/1241, z izjemo školjk, minimalni.

(21) Potegalke odprtega morja so zelo selektivne in niso usmerjene v glavonožce.

(22) Španski načrt upravljanja vključuje ukrepe za spremljanje ribolovnih dejavnosti v skladu s členom 13(9), tretji pododstavek, Uredbe (ES) št. 1967/2006.

(23) Zadevne ribolovne dejavnosti izpolnjujejo zahteve iz člena 14 Uredbe Sveta (ES) št. 1224/2009 (7).

(24) Zahtevano odstopanje bi bilo zato treba podaljšati za tri leta.

(25) Španija bi morala Komisiji pravočasno poročati v skladu z načrtom spremljanja, določenim v španskem načrtu upravljanja.

(26) Uvesti bi bilo treba omejitev trajanja odstopanja, da se lahko v primeru, če bi iz poročila Komisiji izhajalo, da je stanje ohranjenosti lovljenega staleža slabo, nemudoma sprejmejo popravni ukrepi upravljanja ter da se lahko izboljša znanstvena podlaga in s tem tudi načrt upravljanja.

(27) Ker je odstopanje, odobreno z Izvedbeno uredbo (EU) 2018/922, prenehalo veljati 2. julija 2021, bi bilo treba za zagotovitev pravne kontinuitete to uredbo uporabljati z učinkom od 3. julija 2021.

(28) Zaradi pravne varnosti bi morala ta uredba začeti veljati čim prej.

(29) Ukrepi iz te uredbe so v skladu z mnenjem Odbora za ribištvo in ribogojstvo –

SPREJELA NASLEDNJO UREDBO:

Člen 1 Odstopanje Člen 13(1) Uredbe (ES) št. 1967/2006 se v teritorialnih vodah Španije, ki mejijo na obalo Katalonije, ne uporablja za potegalke odprtega morja za ribolov peščenk (Gymnammodytes cicerelus in G. semisquamatus) in glavačev (Aphia minuta in Crystalogobius linearis), če so navedena plovila: (a) registrirana v pomorskem popisu, s katerim upravlja avtonomna skupnost Katalonija; (b) v tej vrsti ribištva izkazano prisotna več kot pet let in ne pomenijo nikakršnega dodatnega povečanja ribolovnega napora ter (c) imajo dovoljenje za ribolov in izvajajo načrt upravljanja, ki ga je Španija sprejela v skladu s členom 19(2) Uredbe (ES) št. 1967/2006.

Člen 2 Načrt spremljanja in poročanje Španija Komisiji do 2. julija 2024 predloži poročilo, ki ga pripravi v skladu z načrtom spremljanja, določenim v španskem načrtu upravljanja iz člena 1, točka (c).

Člen 3 Začetek veljavnosti in obdobje uporabe Ta uredba začne veljati dan po objavi v Uradnem listu Evropske unije. Uporablja se od 3. julija 2021 do 2. julija 2024.

Ta uredba je v celoti zavezujoča in se neposredno uporablja v vseh državah članicah. V Bruslju, 24. septembra 2021 Za Komisijo predsednica Ursula VON DER LEYEN

(1) UL L 409, 30.12.2006, str. 11.

(2) Izvedbena uredba Komisije (EU) št. 464/2014 z dne 6. maja 2014 o odstopanju od Uredbe Sveta (ES) št. 1967/2006 glede najmanjše oddaljenosti od obale in najmanjše morske globine za potegalke odprtega morja za lovljenje peščenk (Gymnammodytes cicerelus in G. semisquamatus) in glavačev (Aphia minuta in Crystalogobius linearis) v določenih teritorialnih vodah Španije (Katalonija) (UL L 134, 7.5.2014, str. 37).

(3) Izvedbena uredba Komisije (EU) 2018/922 z dne 28. junija 2018 o odstopanju od Uredbe Sveta (ES) št. 1967/2006 glede najmanjše oddaljenosti od obale in najmanjše morske globine za potegalke odprtega morja za lovljenje peščenk (Gymnammodytes cicerelus in G. semisquamatus) in glavačev (Aphia minuta in Crystalogobius linearis) v določenih teritorialnih vodah Španije (Katalonija) (UL L 164, 29.6.2018, str. 39).

(4) Diari Oficial de la Generalitat de Catalunya Núm. 8463 – 22.7.2021, stran 1.

(5) Znanstveni, tehnični in gospodarski odbor za ribištvo (STECF) – poročilo s 66. plenarnega zasedanja (PLEN-21-01). EUR 28359 EN, Urad za publikacije Evropske unije, Luxembourg, 2021, na voljo na naslovu: https://stecf.jrc.ec.europa.eu/reports/plenary/-/asset_publisher/oS6k/document/id/2851300.

(6) Uredba (EU) 2019/1241 Evropskega parlamenta in Sveta z dne 20. junija 2019 o ohranjanju ribolovnih virov in varstvu morskih ekosistemov s tehničnimi ukrepi, o spremembi uredb Sveta (ES) št. 1967/2006, (ES) št. 1224/2009 ter uredb (EU) št. 1380/2013, (EU) 2016/1139, (EU) 2018/973, (EU) 2019/472 in (EU) 2019/1022 Evropskega parlamenta in Sveta ter o razveljavitvi uredb Sveta (ES) št. 894/97, (ES) št. 850/98, (ES) št. 2549/2000, (ES) št. 254/2002, (ES) št. 812/2004 in (ES) št. 2187/2005 (UL L 198, 25.7.2019, str. 105).

(7) Uredba Sveta (ES) št. 1224/2009 z dne 20. novembra 2009 o vzpostavitvi nadzornega sistema Skupnosti za zagotavljanje skladnosti s pravili skupne ribiške politike, o spremembi uredb (ES) št. 847/96, (ES) št. 2371/2002, (ES) št. 811/2004, (ES) št. 768/2005, (ES) št. 2115/2005, (ES) št. 2166/2005, (ES) št. 388/2006, (ES) št. 509/2007, (ES) št. 676/2007, (ES) št. 1098/2007, (ES) št. 1300/2008, (ES) št. 1342/2008 in razveljavitvi uredb (EGS) št. 2847/93, (ES) št. 1627/94 in (ES) št. 1966/2006 (UL L 343, 22.12.2009, str. 1).